Der er effektiviseringer alle mulige steder i samfundet, så det er naturligt, at turen nu er kommet til uddannelsessektoren.

Sådan lyder det fra Jens Henrik Thulesen Dahl, uddannelses- og forskningsordfører for Dansk Folkeparti, der bakker op om regeringens plan om at spare 8,7 milliarder på uddannelsesområdet over de næste fire år.

Læs også : Regeringen vil spare milliarder på uddannelse

- Som udgangspunkt er det aldrig rart for et område at skulle spare, men omvendt er det den samme øvelse, som alle mulige andre områder har været udsat for i årevis, siger han.

Vil se på fremdriftsreform

Han understreger, "at der nok er områder, hvor man kan gennemføre de her besparelser, uden at det får helt katastrofale følger".

Læs også : Studerende: Besparelser giver katastrofalt kvalitetsknæk

Ifølge ordføreren skal man kigge på blandt andet implementeringen af den nye reform på området - den såkaldte fremdriftsreform - og om uddannelsesinstitutionerne kan effektivisere tilrettelæggelsen af uddannelserne.

Hans melding kommer efter, at regeringen har varslet besparelser på uddannelsesområdet i Politiken.

Tror at kvaliteten kan opretholdes

Selvom man i uddannelsesverdenen er enige om, at besparelserne vil ramme hårdt, mener Jens Henrik Thulesen Dahl ikke, at de nødvendigvis vil forringe uddannelsernes kvalitet.

- Der sker altid noget, når man sparer noget væk. Men jeg tror ikke, det er mere, end at man kan opretholde kvaliteten. Men selvfølgelig skal man sørge for, at tingene bliver optimeret, for ellers vil der selvfølgelig komme nogle forringelser, siger han.

- Derfor er det vigtigt, at man ude på institutionerne kigger på, hvordan man udnytter sine ressourcer bedst muligt. Jeg mener ikke, man centralt skal pege på nogle områder.